Intant
des audizions sul progjet di leç su la istruzion che al è cumò al
esam dal Parlament scozês, i rapresentants dal Bòrd na Gàidhlig si
son cjatâts cul ministri pe educazion Alasdair Allan e i àn
proponût cualchi modifiche al test par infuartî la presince dal
gaelic inte scuele. In particolâr si à domandât di favorî la
presince di scuelis cul gaelic curicolâr pardut là che si vedi une
domande suficiente de bande des fameis, di garantî l’ûs de lenghe
in dut il percors scolastic e no dome intes primariis, e di mantignî
i finanziaments pe formazion dai insegnants di e par gaelic. Par
intant il guvier al à assegnât al Bòrd un contribût di 50 mil
sterlinis par inviâ une gnove campagne che e promovi i vantaçs di
une educazion bilengâl e cul gaelic veicolâr. Intai ultins trê
agns la agjenzie pe lenghe gaeliche e à za puartât indenant
diviersis campagnis cun chest obietîf e i risultâts si viodin inte
incressite dai fruts iscrits aes scuelis gaelichis che di 406 tal an
scolastic 2011/12 a son passâts a 556 tal 2014/15. Ancje a Edimburc,
là che la lenghe no à une presince significative, si môf alc. Cun
di fat, intal gnûf plan educatîf imbastît dal consei comunâl si
previôt che in dutis lis scuelis citadinis si vedi la pussibilitât
di inserî come seconde o tierce lenghe ancje il gaelic (adun cun
francês, spagnûl, cinês mandarin, polac e farsi).
Font:
Bòrd na Gàidhlig,
12 e 14/10/15;
BBC, 13/10/15
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn gla_Latn smo_Latn zho_Hans